kardosdrur/scandi-wiki huggingface dataset:
Ant (computerprogram)

Apache Ant er et computerprogram til styring af compilering og pakning af javaprogrammer. Programmet har således en funktionalitet der tilsvarer make. Compilering og den videre behandling beskrives i en XML-fil (build.xml). Alle relevante funktioner så som kald af compiler og pakning af jar-filer er programmeret i java, så samme XML som udgangspunkt kan bruges uafhængigt af den aktuelle platform.

Man kan tilføje funktioner i ant ved at skrive nye javaklasser som er specialiseringer af klassen Task. Da disse klasser også skal compiles inden brug kan man være nødt til at aktivere ant i to omgange for at bruge de tilføjede muligheder.

Hvorfor ikke make? 
Der er et par problemer med at bruge make. For det første forudsætter make at man på forhånd ved, hvilke filer en oversættelse resulterer i. Dette er ikke så nemt at regne ud når det drejer sig om java. En anden ting er, at make er bundet til en bestemt platform. Man kan godt lave en opsætning til make som vil virke med mange varianter af Unix, men samme input vil ikke virke under Windows.

Eksterne henvisninger 
 Hjemmesiden for Ant

Udviklingsværktøjer
Smørum Herred

Smørum Herred var et herred i Københavns Amt. Det ligger midt i amtet. I den sydlige ende støder det op til Tune Herred og har et stykke kyst ved Køge Bugt. Mod øst grænser det op til Sokkelund Herred og mod vest til Ramsø Herred. I nord grænser det til Frederiksborg Amt. Herredet hørte i middelalderen under Sjællands Østersyssel.

Provstier 
Provstier i Smørum Herred:
 Ballerup-Værløse Provsti 
 Glostrup Provsti
 Høje Taastrup Provsti
 Rødovre-Hvidovre Provsti (Avedøre Sogn ligger i Smørum Herred)

Sogne 
Sogne i Smørum Herred:
 Avedøre Sogn
 Ballerup Sogn
 Brøndby Strand Sogn
 Brøndbyvester Sogn
 Brøndbyøster Sogn
 Glostrup Sogn
 Hedehusene Sogn
 Herstedvester Sogn
 Herstedøster Sogn
 Hvidovre Sogn, ved grænsen imellem Sokkelund Herred og Smørum Herred.
 Høje Tåstrup Sogn
 Ishøj Sogn
 Ledøje Sogn
 Måløv Sogn 
 Nygårds Sogn 
 Opstandelseskirkens Sogn
 Pederstrup Sogn
 Rødovre Sogn, ved grænsen imellem Sokkelund Herred og Smørum Herred.
 Rønnevang Sogn
 Sengeløse Sogn
 Skovlunde Sogn
 Smørum Sogn
 Torslunde Sogn
 Tåstrup Nykirke Sogn 
 Vallensbæk Sogn
 Værløse Sogn

Kilder 
 
 
 Trap Danmark 4. udgave 1921
 DIS-Danmark Amt-Herred-Sogn 

Herreder i Københavns Amt
Kaare Norge

Kaare Norge (født 12. juli 1963 i Brørup) er en dansk klassisk guitarist.

Han er uddannet på Det Jyske Musikkonservatorium i 1988, og den klassiske musiks både kendte og ukendte værker er at finde på hans repertoire, der også inkluderer populær- og folkemusik.

Har gennem i løbet af sin karriere givet over 2000 koncerter i ind- og udland, og han blev i 1991 den første klassiske musiker, der spillede på Roskilde Festival.

Siden 2007 har Kaare Norge i udlandet været mest kendt for sine transskriptioner af klaverværker som Chopins Nocturne op 9.No 2, Bachs 4 Partita i D Dur BWV 828. Bach‘s Air, BWV1068 og Jacob Gades "Tango Jalousi". Men kendt er han blandt andet også for albummet “Morning has broken” (1998) på hvilket Led Zeppelin's "Stairway to Heaven" indgår i en ny version med strygere. Også Kaare Norges Carl Nielsen-album "The Song The Melody" solgte i 2015 pænt i udlandet.

Diskografi 
 1991 - Tango
 1992 - Con Amore
 1993 - Bach, Rodrigo, Paganini
 1994 - La Guitarra
 1996 - Movements
 1996 - Guitar Player
 1998 - Made of Dreams (med Claus Raahauge)
 1998 - Morning Has Broken
 1998 - Classic
 1999 - Christmas
 2000 - La Cumparsita
 2001 - A Mi Amor
 2002 - Guitarra La Classica
 2003 - Here Comes the Sun
 2004 - Silence of the Spanish Guitar
 2005 - Recital
 2006 - Fantasia
 2006 - Portrait of an artist (dvd-video, produceret og fotograferet af Jesper Brinck)
 2009 - Viva La Musica
 2011 - Beatles from My Heart
 2011 - Denmark
 2013 - Fiesta
 2015 - The Song The Melody – Carl Nielsen
 2018 - Variation
 2021 - Amoroso

Noter

Eksterne henvisninger 
 Kaare Norges officielle hjemmeside

Guitarister fra Danmark
Har spillet på Roskilde Festival
Personer i Kraks Blå Bog
Klassiske guitarister
Klassiske musikere fra Danmark
Personer fra Brørup
Anette Berentzen

Anette Berentzen (født 1963) er generalsekretær i Den Danske Burma Komité I årene 1990-92 var hun forbundsformand for Danmarks Socialdemokratiske Ungdom (DSU). Den såkaldte tipsmiddelsag var medvirkende årsag til at hun ikke søgte genvalg i 1992. Senere blev hun konsulent i LO's Solidaritetsenhed (tidligere AIF). 

Formænd for Danmarks Socialdemokratiske Ungdom
Karin Dubin

Karin Dubin er en dansk politiker for Socialdemokraterne.

Karriere 
Hun er lokalpolitiker på Frederiksberg og er i dag viceborgmester og politisk ordfører for Socialdemokraterne i Frederiksberg Kommunalbestyrelse. 

Hun har været medlem af Frederiksberg Kommunalbestyrelse siden 1986 og har repræsenteret Socialdemokraterne i bl.a. Magistraten, Social- og Hospitalsudvalget, Kulturudvalget og Bolig- og Ejendomsudvalget. Hun var desuden sit partis borgmesterkandidat ved valget i 2005.

Uddannelse 
Uddannet lærer på Ranum Seminarium i Jylland og har arbejdet som lærer på en række frederiksbergske folkeskoler, bl.a. på Skolen på La Coursvej og Skolen på Duevej. Hun har desuden undervist voksne, såvel danskere som indvandrere. Senere er hun uddannet som cand.pæd. i engelsk.

Bestyrelsesarbejde 
Hun var i 1989 med til at stifte Hovedstadens Sygehusudvalg, H:S, som repræsentant for Frederiksberg. Udover bestyrelsesarbejde i H:S er Karin Dubin formand for den integrerede institution Falkonergården samt formand for Gigtforeningen ved Frederiksberg Hospital.

Tjek fødselsår
Socialdemokrater fra Danmark
Pighaj

Pighaj (latin: Squalus acanthias) er en mindre haj, som lever i store dele af verden – dog ikke omkring polerne og i troperne. Den er holder primært til i kystområderne, især bugte og flodudmundinger, men er også i stand til at dykke ned til omkring 1.400 meters dybde.

Den almindelige pighaj er grå med små, lyse pletter og har fået sit navn efter de to pigge, som sidder foran rygfinnerne, og bruges i selvforsvar. Som den eneste i sin art, udskiller den almindelige pighaj en nervegift i sine piggene. Giften er ikke livsfarlig for mennesker, men kan dog forvolde stor smerte.

Almindeligvis jager den sild, torsk og de dyr, der lever på havbunden. De færdes i stimer af som regel samme køn. Nogle tager på sæsonbetingede migrationer f.eks. for at finde nye områder med føde eller hvor hunnerne kan føde deres unger.

Normal længde er op til 1,6 meter med en vægt på 9 kg og lever i op til 75 år. Den føder 1-20 levende unger ad gangen, som hver varierer i længden 18-30 cm.
Sælges af fiskehandlere under betegnelsen kongeål.

På trods af dens store udbredelse, trues pighajen af overfiskeri. Dette hænger sammen en meget lang generationstid, idet hunnen først bliver kønsmoden, når den er omkring 12-15 år, og dens graviditet varer næsten to år. Der er således stor risiko for at den fanges, før den når at føde nye unger. Pighajen er vurderet som sårbar (VU) på både den internationale og den danske rødliste.

Dens særlige navn kongeål hænger sammen med at fiskehandlere tidligere havde svært ved at sælge dens kød. Men ved i stedet at sælge kødet som kongeål, lykkedes det at gøre det til en mere populær forbrugsvare.

Referencer

Eksterne henvisninger 

 Pighaj  beskrevet af Kattegatcentret

Hajer
L. Peter Deutsch

L. Peter Deutsch (født Laurence Peter Deutsch, 7. august 1946 i Boston, Massachusetts) er en amerikansk datalog og hacker, skaber af Ghostscript, en fri PostScript fortolker, og grundlægger af Aladdin Enterprises.

Deutsch modtog en Ph.D. i datalogi fra University of California at Berkeley i 1973, og har været ansat på Xerox PARC, ParcPlace Systems og Sun Microsystems.

Deutsch introduceredes til hacker-miljøet ved MIT allerede som 12-årig. I kraft af sin far, fysikeren Martin Deutsch, kom han i starten af 1960'erne i forbindelse med Tech Model Railroad Club og MIT AI Lab, og fik adgang til MIT's interaktive TX-0 computer og var med til at udvikle Expensive Typewriter. I 1963, mens han stadig var gymnasieelev, udviklede Deutsch den første interaktive implementation af Lisp, på MIT's PDP-1 computer.

Under sine studier ved Berkeley var Deutsch en central figur i design og implementation
af Berkeleys SDS 940 time-sharing styresystem, det første kommercielle time-sharing system der anvendte paging.

Til SDS 940 udviklede Deutsch sammen med Butler Lampson tekstredigeringsprogrammet QED i 1966. QED indførte brugen af regulære udtryk i teksredigeringsprogrammer. Ken Thompson skrev senere en version af QED til CTSS, og QED fik stor indflydelse på klassiske teksredigeringsprogrammer til UNIX.

Siden var Deutsch ansat 13 år ved Xerox PARC, hvor han var central i design og udvikling af Interlisp-D, Cedar Mesa og Smalltalk-80 programmerings systemerne. Fra 1986 til 1991 var Deutsch Chief Scientist ved ParcPlace Systems, hvor han var ansvarlig for design af en højt-ydende og transportabel version af Smalltalk. ParcPlace implementationen af Smalltalk kunne anvendes på flere forskellige slags hardware, styresystemer og vinduessystemer. Fra 1991 til 1993 var Deutsch Sun Fellow ved Sun Microsystems.

Deutsch grundlagde i 1986 virksomheden Aladdin Enterprises, en mindre virksomhed som udvikler programmer og leverer konsulentydelser. Virksomhedens primære produkt er GhostScript, en fortolker af PostScript og PDF af høj kvalitet. GhostScript er et af få eksempler på et program, som på samme tid distribueres med en fri software licens og en OEM licens på kommercielle vilkår.

Deutsch er forfatter og medforfatter til en række internet RFC'er.

Deutsch modtog i 1993 ACM's Software System Award for pioneering work in programming environments that integrated source-language debuggers, fully compatible integrated interpreter/compiler, automatic change management, structure-based editing, logging facilities, interactive graphics, and analysis.

Litteratur 
 RFC'er L. Peter Deutsch har bidraget til: , , , , , ,  and 
 L. Peter Deutsch og Edmund C. Berkeley. The LISP Implementation for the PDP-1 Computer. Marts 1964.

Eksterne henvisninger 
 Interview med L. Peter Deutsch  

Programmører fra USA
Personer fra Boston
Amino.dk

Amino.dk er Danmarks største debatforum på internettet for iværksættere, startet af Jubiistifteren Martin Thorborg i det tidlige forår 2005.

Blandt brugerne findes mennesker med mange forskellige indgangsvinkler til iværksætteri samlet i et virtuelt fællesskab, hvor der luftes ideer, idéudvikles og gives tips samt gode tilbud til hinanden.

Pr. 11. februar 2013 er der mere end 125.000 registrerede brugere og mere end 1.100.000 indlæg.

I april 2007 blev Amino udvidet med en virksomhedsbørs, som pr. 11. februar 2013 indholdt 1425 virksomheder til salg, til en samlet værdi på 1.474.862.010 kr. Virksomhedsbørsen skiftede i 2016 navn til Saxis.

Efterhånden har Amino udvidet til flere forskellige samarbejdspartnere, med tilbud til iværksættere, samt nye funktioner på deres egen platform.

I 2009 blev Kapitalbørsen Amino Kapital tilføjet. I 2020 skiftede Amino Kapital navn til Capino og pr. 15. Januar 2021 har platformen 171 investorer som samlet råder over 668.480.102 kr. og 136 der søger kapital.

Eksterne henvisninger/kilder 
 Amino.dk

Noter 

Sociale netværkstjenester
Den store badedag

Den store badedag er en dansk film fra 1991, der omhandler arbejderkvarter på Vesterbro i midten af 1930'erne. I filmen møder man den 6-årige Gustav Adolf, hans storskrydende far, og hans kærlige, naivt-kloge mor, der er svensker. En udflugt til stranden, som familien en søndag foretager sammen med andre af kvarterets særprægede beboere, får et uventet forløb og betyder, at Gustav Adolfs beundring for faderen får et knæk.

Manuskript Stellan Olsson og Søren Skjær efter Palle Fischers roman af samme navn.
Instruktion Stellan Olsson.
Blandt de medvirkende kan nævnes:

Benjamin Rothenborg
Erik Clausen
Hans Alfredson
Lise Lotte Lohmann
Bjarne "Liller" Pedersen
Kirsten Rolffes
Finn Nielsen
Steen Stig Lommer
Jeppe Kaas
Helene Egelund
Tine Miehe-Renard
Niels Olsen
Rikke Wölck

Eksterne henvisninger 
 

Komediefilm fra Danmark
Danske film fra 1991
Film fra Danmark (administrationskategori)
Film baseret på værker af danske forfattere
Fruen på Hamre

Fruen på Hamre er en dansk film fra 2000.
Manuskript Vinca Wiedemann, frit efter Morten Korch.
Instruktion Katrine Wiedemann.
Blandt de medvirkende kan nævnes:

Bodil Jørgensen
Bjarne Henriksen
Rikke Louise Andersson
Nicolaj Kopernikus
Erik Wedersøe
Tommy Kenter
Solbjørg Højfeldt
Finn Nielsen
Lene Brøndum
Ole Thestrup
Kjeld Nørgaard
Holger Perfort
Claus Strandberg
Benny Poulsen

Eksterne links 
 

Morten Korch-film
Danske film fra 2000
Dansksprogede film
Historien om en moder

Historien om en moder er et eventyr skrevet af H.C. Andersen. Eventyret er skrevet i 1847 i den litterære periode romantikken.

Filmatiseringer 
 En moders kaerlighed (1912) 
 Historien om en moder (1912)
 Historien om en moder (1949)
 Historien om en moder (1963) 
 Historien om en moder (film fra 1977), en dukkefilm/kortfilm instrueret af Jørgen Vestergaard
 Historien om en moder (film fra 1979), en spillefilm instrueret af Claus Weeke med Anna Karina og Tove Maës
 Historien om en mor (2005): Tv-film instrueret af Svend Ploug Johansen.

Eventyr af H.C. Andersen
Holstensk Schweiz

Holstensk Svejts eller Holsteinische Schweiz ligger i det nordlige Tyskland og er landskabet mellem Kiel og Lübeck i Slesvig-Holsten. Området er domineret af bakker, skove og søer. Bungsberg er med 168 meter det højeste punkt i Slesvig-Holsten. Ved Bungsberg findes også en lille skilift. Holstensk Svejts udgør den største del af halvøen Wagrien. Større byer er Plön, Malente og Eutin.

Eksterne henvisninger 
Naturpark Holsteinische Schweiz

Slesvig-Holstens geografi
Naturparker i Slesvig-Holsten
Mærkedage

Mærkedage har flere betydninger:
 Mærkedag – en dag, hvor man fejrer årsdagen for en bestemt begivenhed eller søger at skabe opmærksomhed omkring et bestemt emne.
 Mærkedage (roman) – en roman skrevet af Jens Smærup Sørensen.
Hytten Bjerge

Hytten Bjerge (dansk) eller Hüttener Berge (tysk) er en cirka 22 hektar stor naturpark i det nordlige Tyskland, beliggende i det sydøstlige Sydslesvig vest for Egernførde. Området domineres af bakker, skove og mindre søer. Naturparkens højeste punkter er Scheelsbjerg på 106 meter og Askbjerg på 98 meter. Scheelsbjerget er dermed Sydslesvigs højeste punkt. På Askbjerget findes blandt andet et vandrerhjem og den cirka 7 meter høje bronzestatue af rigskansler Otto von Bismarck, som før var en del af Bismarck-tårnet på Knivsbjerg ved Aabenraa. Større søer er Vittensø og Bistensø, hvor floden Sorgen udspringer. I landsbyen Holtbunge (tysk Holzbunge) findes naturparkens informationscenter Redderhus med udstillinger om blandt andet områdets karakteristiske levende hegn (på tysk Knick). Få kilometer nord for Hytten Bjerge ligger Slesvig by og Slien. Mod øst slutter landskabet mod halvøerne Svans og Jernved.

Hytten herred og amt 
Området har sit navn efter den lille landsby Hytten. I middelalderen hørte området til Hytten Herred. Dette blev senere en del af Hytten Amt.

Den 1. januar 2008 blev det kommunale forvaltningsfællesskab Amt Hüttener Berge dannet ved, at  Amt Hütten og Amt Wittensee (Vittensø) blev lagt sammen. Der er 16 kommuner i forvaltningsfællesskabet, herunder Østerby, Okslev, Askfelt og Damtorp.

Eksterne henvisninger 
 Naturpark Hüttener Berge
 Billede

Naturparker i Slesvig-Holsten
Slesvig-Holstens geografi
Geografiske områder i Sønderjylland
Plön

Plön (dansk: Pløn) er en by i det nordlige Tyskland, beliggende i landskabet Holstensk Schweiz i delstaten Slesvig-Holsten. Byen ligger direkte ved Großer Plöner See.

I byen findes Plön Slot, der blev bygget i 1600-tallet i renæssancestil, og som i 1800-tallet var sommerresidens for kronprins Christian Frederik (den senere Christian VIII).

Historie 

Indtil 1761 var slottet stamsæde for hertugerne af Plön. Hertug Frederik Karl blev den sidste plönske regent af den sidelinje. Derefter hjemfaldt byen og amtet til Frederik V af Danmark.

Plöns rådhus er tegnet 1815 af den danske arkitekt C.F. Hansen i hans egenskab af landsbygmester i Holsten.

Byen havde 1.282 indbyggere i 1803, 1.660 indbyggere i 1835, 1.938 indbyggere i 1840 (2.671 inklusive "die Neustadt"), 2.660 indbyggere i 1845, 2.476 indbyggere i 1855 og 2.697 indbyggere i 1860.

Byen havde i 1910 3.828 indbyggere, gymnasium med alumnat, en i 1891 grundlagt biologisk station ved store Plön-sø; tobaks-, soda-, pølse- og vognfabrikation og handel med korn og fisk. Byen benyttedes meget som sommeropholdssted.

Henimod slutningen på 2. verdenskrig, efter at den sovjetiske hær havde erobret Berlin, blev Plön midlertidigt hjemsted for den tyske regering.

Noter

Litteratur 
 Adolph Frederik Bergsøe: Den danske Stats Statistik, Første bind; København 1844
 "Folketællingen i Kongeriget Danmark, Hertugdömmet Slesvig, Hertugdömmet Holsteen og Hertugdömmet Lauenborg den 1ste Februar 1860! (Meddelelser fra Det Statistiske Bureau, Sjette Samling), København 1861

Eksterne henvisninger 

 Turistinfo Plön 

 
Byer i Slesvig-Holsten
Byer i Kreis Plön
Schwentine

Schwentine er en flod i det nordlige Tyskland, beliggende i Slesvig-Holsten. Den har sit udløb i Østersøen ved Kiel (Kielerfjord).

Floden har sit udspring i Holstensk Schweiz. Dens navn er slavisk og betyder den hellige.

Eksterne henvisninger 

Floder i Slesvig-Holsten
Make

make er et computerprogram til styring af omformning af filer fra et format til et andet. Typisk bruges make til at styre oversættelsen af programmer fra kildekode til færdigt program. Det bruges mest på Unix-lignende systemer, men det findes også til andre platforme. Ud fra afhængigheder, der er beskrevet i en fil med navnet Makefile og tidspunkterne for de enkelte filers seneste ændring kan make regne ud, hvilke filer, der skal behandles. Denne mekanisme kan spare meget tid når store programmer skal oversættes.

I sin enkleste form beskriver en Makefile, hvordan hver enkelt fil skal fremstilles og hvilke filer, den har afhængigheder til. En makefile til et Hello world-program kunne se sådan ud:

 # Der bruges GNU-make
 
 # Indbyggede variabler
 CC = cc
 CFLAGS = -O2 -Wall
 LFLAGS =
 
 # Lav som standard en programfil kaldet hello.
 alt: hello
 
 # Programmet består an en objektfil, som skal linkes 
 hello: hello.o
         $(CC) $(LFLAGS) -o hello hello.o
 
 # Objektfilen laves på baggrund af en filerne hello.c og licens.h
 hello.o: hello.c licens.h
         $(CC) $(CFLAGS) -c -o hello.o hello.c

Kommentarer markeres med #. Variabler defineres med lighedstegn og bruges med syntaksen $(variabel). Hver opgave, der skal udføres har et navn, som skrives i starten af en linje og afsluttes med et kolon. Eventuelle filer, der skal være tilstede før opgaven kan udføres angives på samme linje. Kommandoerne, der skal udføres indledes med et tabuleringstegn.

De fleste varianter af make har indbyggede regler for programmer skrevet i C, så det er tilstrækkeligt at beskrive afhængighederne. Den konkrete udførelse af oversættelsen kan så styres med indbyggede variabler.

Se også 
 GNU toolchain

Eksterne henvisninger 
 GNU Make
 makepp

UNIX SUS2008-værktøjer
Udviklingsværktøjer til Linux
Udviklingsværktøjer til UNIX
Mary Westenholz

Mary Bess Westenholz (pseudonym Bertel Wrads) (født 13. august 1857 på Mattrup Gods, Tyrsting Sogn, død 8. maj 1947 på Folehavegaard, Hørsholm Sogn) var datter af godsejer og politiker Regnar Westenholz (1815-1866) og Mary Lucinde Hansen (1832-1915), søster til Regnar, Ingeborg og Aage Westenholz - og moster til Karen Blixen.

Mary Westenholz udgav i 1895 under pseudonymet Bertel Wrads essaysamlingen Fra mit Pulterkammer, hvor hun bl.a. skrev om ægteskab, kvindesag og nationale spørgsmål.

Fra sin tidligste ungdom var Mary Westenholz unitar under påvirkning af moderen. Hun blev i 1900 medstifter af Det fri Kirkesamfund (DfK) og kastede sig straks med brændende iver ind i det kirkepolitiske arbejde, idet hun kæmpede for enhver kirkereform, der efter hendes opfattelse kunne fremme personlig sandhed.

Ved en Højesteretsdom af 25. juni 1908, der blev støttet af en erklæring fra landets biskopper, blev det slået fast, at unitarismen og folkekirken var i modstrid med hinanden, og hun blev udelukket af folkekirken. Hun fortsatte i ledelsen af Det fri Kirkesamfund, hvor hun blev formand og sad indtil 1925 og var samtidig redaktør af kirkesamfundets blad Protestantisk Tidende fra 1905 til 1918.

Mary Westenholz var nationalsindet idealist og aktivist, hvilket hun viste, da hun i harme over Alberti-skandalen og en tyskvenlig sikkerhedspolitik under J.C. Christensen den 19. august 1909 skaffede sig adgang til Folketingets talerstol, hvor hun holdt en brandtale mod magtens mænd:

Mary Westenholz blev ikke straffet for sin handling, men der blev afholdt en kvindepolitisk demonstration foran hendes og moderens domicil i Hørsholm som støtte for kvinders deltagelse i politik.

Kuriosum 
 I Tøjhusmuseets udstilling "Maskingeværets kulturhistorie 1861-1920"  indgår et billede , hvor Mary Westenholz prøveskyder et Madsen rekylgevær.

Kilder

Yderligere læsning 
 Rosekamp, Erik m.fl.: Dansk Biografisk Haandleksikon, Forlaget Gyldendal, København 1920-1926, .
 Larsen, Leif: En hob fædrelandsløse lejesvende, In: dansk dagblad Land og Folk, 18. august 1984.

Se også 
 Westenholz (slægt)

Eksterne henvisninger 
 
 Mary Westenholz på Kvinfo.dk (Dansk Kvindebiografisk Leksikon)
 Aner til Mary Westenholz  på Torkil.grindstein.info 
 Mary Westenholz på Litteraturpriser.dk

Mary
Protestanter
Danskere i 1900-tallet
Danskere i 1800-tallet
Kvinderetsforkæmpere fra Danmark
Personer i Dansk Kvindebiografisk Leksikon
Personer i Dansk Biografisk Leksikon
Slægten Grut Hansen
Skarøkse

Skarøkse (nogle gange omtalt Skarreøkse, Skarvøkse eller skovløkse) er en type økse til træarbejde. Navnet kommer fra at skarre, der betyder at udglatte eller sammenføje.

Skarøksen er en tværøkse med ensidig indvendig fas også kaldt tengsel, tingsel, tinsel eller tængsel; beslægtet med den er diksel, norsk teksle, der kommer af oldnordisk Þæxla, økse. Bladet (hovedet) sidder på tværs af skaftet. Hovedet kan evt. være forsynet med hammer, en hammerhovedlignende "knast" i nakken. Skafthullet er konisk, firkantet med størst tværsnit yderst, således at hovedet altid spændes fast under brugen, men nemt kan aftages når øksen skal skærpes. Skarøksens æg er lige eller svagt krummet og kan være forsynet med "ører", små ombøjede flige – især på de brede eksemplarer – det forhindrer øksen i at bide sig fast i træet.

Hvis hovedet er meget krumt og æggen hul kan den betegnelses hultengsel.

Bødkere bruger skarøkse; her kaldes den bødkertengsel, bødkerøkse eller bådøkse.

Ekstern henvisning 
 R.A. Salaman: Dictionary of woodworking Tools, London 1989, 
 Træsmedens Håndværktøj 

Træværktøj
Økser
Madararytteren

Madararytteren er et stort stenrelief hugget ud i Madara Plateauet øst for Shumen i det nordøstlige Bulgarien. Relieffet viser en majestætisk rytter 23 m over jordniveau. Rytteren støder et spyd ind i en løve som ligger ved hestens fødder.

Monumentet tilskrives som regel thrakerne. I antikken lå Thrakien der hvor Bulgarien ligger i dag. Madararytteren er dateret til ca. år 710 og blev indskrevet på UNESCOs Verdensarvsliste i 1979.

Eksterne henvisninger 

Verdensarvsområder i Bulgarien
Kreis Slesvig-Flensborg

Slesvig-Flensborg (tysk Schleswig-Flensburg) er en tysk administrativ enhed, Kreis, i delstaten Slesvig-Holsten, nærmere bestemt i det østlige Sydslesvig. Kreis Slesvig-Flensborg ligger nord for Slien i området omkring byerne Flensborg (ikke en del af den administrative enhed) og Slesvig. Større byer er Slesvig, Harreslev, Lyksborg og Kappel. I Slesvig-Flensborg ligger vikingetidens Hedeby og Dannevirke.

Byer, amter og kommuner 
Kreisen havde   indbyggere pr.    

Amter (Kommunesammenslutninger) med tilhørende kommuner (* = forvaltningsby)

Venskabsregioner 
Kreis Slesvig-Flensborg har tre venskabsregioner:
  Powiat Piski , Polen, siden 1954/2000
  Borough of South Ribble, England/Storbritannien, siden 1980
  Landkreis Mecklenburgische Seenplatte, Tyskland, siden 2011, med tidligere Landkreis Müritz siden 1990

Eksterne henvisninger 

 Netsted

Landkreis i Slesvig-Holsten